《秋夜怀芑禅师》
元代·揭汯

商飙起西郊，摵摵振林木。玄鸟辞故垒，蟋蟀入墙屋。

云间出华月，照我樽中绿。引觞不能尽，弹琴讵成曲。

敢恨时物迁，只叹流景速。独羡清泉师，悠然在空谷。

鸡鸣天未曙，披衣候清旭。

作者简介：（1304—1373）元龙兴富州人，字伯防。揭傒斯子。少苦学，年十八，尽通六经大义。以荫补秘书郎，迁国史院编修官，转太常博士。历官佥江西湖东道肃政廉访司事。守建宁，拒陈友谅复延平等三州。改江西行省郎中，未赴。转至山东，升秘书少监。赴洛，授刑部侍郎，不就。元亡，南还。